钦定古今图书集成/明伦汇编/氏族典/第234卷 > 张翼
## 钦定古今图书集成/明伦汇编/氏族典/第234卷 > 张翼

按《蜀志张翼传》：“翼字伯泰，犍为武阳人也。高祖父司
空浩，曾祖父广陵太守纲，皆有名迹。先主定益州，翼
为书佐。建安末，举孝廉，为江阳长，徙涪陵令，累迁梓
潼、广汉、蜀郡太守。建兴九年，为庲降都督、绥南中郎
将。翼性持法严，不得殊俗心。耆率刘胄作乱，翼举兵
讨胄。胄未破，会被征当还，群下咸以为宜便驰骑即”
罪翼曰：“吾方临战场，当运粮积谷，为灭贼之资，岂可
以黜退之故而废公家之务乎！”于是统摄不懈。代到
乃发。马忠因其成基以破殄胄。丞相亮闻而善之。亮
卒，拜前领军。追论讨刘胄功，赐爵关内侯。延熙元年，
入为尚书，进封都亭侯。十八年，与卫将军姜维俱还
成都。维议复出军，翼庭争，维不听。至狄道，大破魏雍
州刺史王经翼曰：“可止矣，不宜复进，进或毁此大功。”
维大怒曰：“为蛇画足。”景耀六年，与维咸降。锺会明年
正月，随会至成都，为乱兵所杀。